EXCLUSIV Cât de greu ajungi să vizitezi fostul largăr nazist de la Auschwitz / Peripețiile unui turist român
Un turist român a povestit pentru G4Media periplul său pentru a vizita fostul lagăr nazist de la Auschwitz, în Polonia. După ce a achiziționat bilete cu circa o lună înainte de călătorie, de pe un site specializat, pentru o zi anume, la ora 11.00, a fost contactat cu 48 de ore înainte de vizită pentru a i se comunica faptul că mai poate face turul doar dacă pleacă din orașul de cazare ori la ora 6.00 pentru tur în cursul dimineții sau să plece de la cazare la 7 dimineața dar să aștepte la Auschwitz până după-amiaza. Mai exista varianta să anuleze și să-i fie returnați banii. După ce a acceptat turul matinal, cu o seară înainte i-a fost comunicat că vor pleca la 4 dimineața. Când a ajuns la Auschwitz, a aflat și motivul.
Povestea spusă de turist:
Cu o lună înainte de a pleca într-un concediu în Slovacia și Polonia, am rezervat bilete pentru a vizita fostul lagăr de la Auschwitz, pe platforma pentru rezervări de tururi în diverse țări getyourguide.com. Contravaloarea biletelor urma să fie achitată cu 2 zile înaintea turului program. Pachetul ales includea și transportul cu autocarul de la Cracovia (circa 1 oră și 30 de minute), ghid în limba engleză și biletele de intrare în fostul lagăr, acum muzeu. Am rezervat acest pachet pentru ora 11.00, ora de plecare din Cracovia.
Cu două zile înainte, banii pentru plata turului au fost încasați de operatorul de turism. După câteva ore, am primit un mesaj pe Whatsapp în care operatorul mă informa că există doar două opțiuni: 1. plecare de la Cracovia în jurul orei 6.00, pentru un tur la Auschwitz în cursul dimineții; 2. plecare la 7.30, dar cu intrare abia după-amiază. După ce i-am răspuns că cele două variante nu sunt ceea ce am rezervat, mi-a spus că pot să anulez și îmi primesc banii înapoi.
La acel moment, eu eram în Slovacia și urma să plec spre Polonia. Am încercat să fac rezervări la alți operatori, dar primele locuri disponibile erau peste o lună. În consecință, am decis să optez pentru prima variantă – plecare la ora 6.00 din Cracovia. Operatorul mi-a mai comunicat că abia a doua zi îmi va spune locul de întâlnire și ora exactă (când oricum nu mai aveam dreptul de a anula și a primi banii înapoi).
Cu o seară înainte de turul stabilit la Auschwitz, operatorul mi-a indicat locul de întâlnire, dar la ora 4.25. La acel moment, oricum nu mai aveam alte opțiuni, decât să renunț și la vizită, și la bani.
În ziua respectivă, ne-am trezit dis de dimineață și am mers la locul stabilit, puțin după ora 4.00. La fel ca alți zeci de turiști, împărțiți între mai mulți operatori de turism.
Am ajuns la Auschwitz aproape de ora 6.00. Spre surprinderea mea, nu eram primii turiști sosiți. Se aflau deja acolo alte zeci de persoane, venite cu microbuze sau autocare, fiecare cu câte un însoțitor polonez, din partea unui operator de turism.
Acolo am aflat și motivul excursiei noastre în zori. Casele de bilete se deschid la ora 7.30, când deja la coadă sunt mai mulți operatori de turism, pentru că de fapt nu există posibilitatea de a achiziționa bilete online. Acestea pot fi cumpărate doar de la casele de bilete, pe bază de carte de identitate/pașaport al fiecărui vizitator. În plus, angajații muzeului au dreptul de a verifica, aleatoriu, prezența fizică a oricăruia dintre cei pentru care sunt cumpărate biletele.
Noi am avut noroc, pentru că operatorul nostru a prins bilete pentru intrarea de la ora 9.00. Cei ajunși un pic mai târziu nu au fost la fel de norocoși. Au avut de așteptat ore bune până la turul pentru care au mai găsit bilete, în condițiile în care în afara fostului lagăr, acum muzeu, nu există spații de așteptare sau alte obiective de vizitat.
M-aș fi așteptat să fiu informat de când am achiziționat pachetul despre toate aceste detalii, pe care operatorul le știa de fapt din start.
Cu toate astea, nu regret deloc decizia de a vizita fostul lagăr. După ce vezi locurile în care sute de mii de oameni fără nicio vină au trecut prin chinuri groaznice și au murit acolo, uiți de micile impedimente organizatorice pentru vizitatori.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank